To mænd på 38 og 42 år er mandag for Retten i Aalborg i en sag, der involverer tyverier af alt fra designermøbler til kammerjunkere. I det største forhold i anklageskriftet er de to mænd tiltalt for i forening at have begået indbrud på en adresse i Hjørring. Her er de tiltalt for at have stjålet en Wegner ”Nøglehullet” gyngestol, en Wegner ”Spansk stol”, to Ole Wancher lænestole, en Kaj Bojesen abe og smykker. Kuppet løb i alt op i en værdi af omkring 150.000 kroner. Damecykler og designerlamper Politiet mener også, at de to fortsatte turnéen og designertyverierne senere samme dag. Her er de tiltalt for ved et hus i Hjørring at have stjålet en udendørs PH-lampe til en værdi af 12.000 kroner. Politiet mener desuden, at de snuppede en udendørs PH-lampe fra et andet sted i Hjørring, hvor der samtidig forsvandt to damecykler af mærket Strömstad. Lampen og cyklerne havde en værdi af over 30.000 kroner. Den 42-årige er tiltalt for endnu et designerkup i Hjørring. Ifølge anklagerne foregik det 7. juli i år, og her blev der stjålet to Arne Jacobsen ”Svanen” stole, en Arne Jacobsen ”Syveren” stol og en PH 2/3 bordlampe. Alt i alt til en værdi af over 55.000 kroner. Haribo og heroin Herefter tegner anklageskriftet så i øvrigt et billede at to mænd med relativt forskellige laster. Den 38-årige har – hvis man skal tro anklageskriftet – en meget sød tand, mens den 42-årige tilsyneladende er mere til euforiserende stoffer og elektriske løbehjul, herunder også de to ting i uheldig kombination. Den 38-årige er således tiltalt for 12. juli at have stjålet to poser Haribo slik, seks dåser sodavand, en liter koldskål, en pose kammerjunkere samt kød til et værdi af i alt 250 kroner. Søde sager var også en del af målet ved et tyveri, som han er tiltalt for at have begået 5. juni år. Her blev udbyttet lightere, diverse drikkevarer og slik til en værdi af cirka 300 kroner. Skideskæv på løbehjul Den 42-årige er tiltalt for to gange at have været i besiddelse af mindre mængder heroin til eget brug. Det drejer sig om 0,12 gram i oktober 2021 og 0.31 gram 14. juli i år. Og endelig så er han også tiltalt for at have kørt rundt på el-løbehjul i Hjørring tilbage i januar 2019. Det er ikke ulovligt som sådan, men politiet mener, det foregik på en ulovlig cocktail af stofferne ”clonazepam, cocain, morphin og oxycodon”, som det hedder i anklageskriftet. De to mænd sidder varetægtsfængslet i sagen. Det fremgår ikke før retssagen, hvordan de forholde sig til anklagerne, men det ventes at komme frem som noget af det første, når sagen begynder.
Anklageskriftet favner bredt, når to mænd mandag sætter sig på anklagebænken. De har en bred smag - lige fra designermøbler til koldskål og heroin.